Tazrawt n yinnaw akken yebɣu yili ṣṣenf-is, tebna, akken id-yenna J.M.Adam (2005) ɣef ddeq-s n yiswiren, gar-sen ad nebder aswir n tmenna i deg ad naf asemres n waṭas n yiferdisen isnalsiyen. Deg uḍris asussnan, imi udem-is d imesfukel, yettili-d usexdem n kra n wallalen n tutlayt d ticraḍ tisnalsiyin, ad nebder gar-asen: imqimen udmawanen ilelliyen: "nukni", "kunwi"; imqimen arudmawanen: "win", "tin", "ayen", ..;imqimem iwṣilen: "ken", "as", "ten", "t", "tt", ,.. imeskananen: "s", 'is", "nneɣ", "iw", ..; imerna n wadeg neɣ n wakud: "dagi", "azekka", "tura",.. ;isuraz n tɣuni: "ma", "d", "akked",..; irbiben ugten deg uḍris n udellel imi amsawel n yinnaw-agi yekkat amek ara d-yesenɛet ccbaḥa n tɣawsa i ɣef id-yella usussen, dɣa yettader-d iferdissen-is d tulmisin-is: yelha, wessiɛen, aẓidan, azedgan, leqaqen, gerzen, … ; tugnatin n uɣanib diɣen d tid i ɛummen di tewsit-agi, ayagi ilmend uqennaɛ n umsaɣ; asefti n yimyaggen, s umata, yella-d ɣer wannaḍ …Akk allalen-agi n tutlayt id-bedraɣ sɛan assaɣ akked usfukel. Yerna, taɣessa n uḍris yecban wagi, d tin yebnan ɣef tseddarin. Yal taseddart yettiki ɣer yiwet gar tewsatin nniḍen: aglam, asegzi, ullis, …maɛna qqnent akk ɣer tseddart tagejdant timesfukkelt.